
HOTĂRÂRE

cu privire la Studiul de caz Evaluarea performanței profesionale în cadrul IPNA Compania „Teleradio-Moldova”: concept și implementare
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.7, p.42 lit.d), m) şi n) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărârea Consiliului de Observatori nr.1/3 din 09.02.2007,

în urma examinării Studiului de caz Evaluarea performanței profesionale în cadrul IPNA Compania „Teleradio-Moldova”: concept și implementare, efectuat în cadrul proiectului Monitorizarea gestionării reformelor inițiate la IPNA Compania „Teleradio-Moldova” realizat de Asociația Presei Electronice APEL și prezentat de Aneta Gonța, expert al Asociației Presei Electronice APEL,
Consiliul de Observatori

HOTĂRĂŞTE:

1. Se ia act de Studiul de caz Evaluarea performanței profesionale în cadrul IPNA Compania „Teleradio-Moldova”: concept și implementare.
2. Anexa Studiul de caz Evaluarea performanței profesionale în cadrul IPNA Compania „Teleradio-Moldova”: concept și implementare, este parte integrantă a prezentei hotărâri.
3. Președintele IPNA Compania „Teleradio-Moldova”, directorul TV și  directorul Radio vor prezenta,  în termen  de 30 de zile, un raport despre implementarea Regulamentului privind sistemul de bonusuri în IPNA Compania „Teleradio-Moldova”.
  4. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 8 membri ai Consiliului de Observatori (pentru – L.Călugăru, V.Bogatu, D.Deleu, P.Grozavu, R.Lozinschi-Hadei, V.Meșină-Prodan, A.Peru-Balan, V.Țapeș; contra – E.Rîbca).

Preşedintele

Consiliului de Observatori                                                  Aurelia Peru-Balan
Secretarul şedinţei

Consiliului de Observatori                                                      Viorica Bogatu
Anexă

Studiu de caz

realizat în cadrul proiectului

„Monitorizarea gestionării reformelor iniţiate la IPNA Compania „Teleradio-

Moldova”

Proiect realizat de Asociaţia Presei Electronice cu sprijinul Fundaţiei 

Soros-Moldova

Chişinău - 2013

www.apel.md
Cadru metodologic

Obiectul monitorizării: procesul de evaluare a performanţei profesioanle în departamentele Radio Moldova Actualităţi şi Programe şi Planificare TV.    

Scopul monitorizării: a determina cum este aplicat mecanismul de evaluare a performanţei profesionale în cadrul IPNA Compania „Teleradio-Moldova”.       

Autorul monitorizării: Asociaţia Presei Electronice din Moldova 

Analiza cantitativă:

· numărul deciziilor conducerii IPNA Compania ”Teleradio-Moldova” cu referire la obiectul monitorizării

· numărul deciziilor tangenţiale obiectului monitorizării

· durata implementării mecanismului de evaluare a performanţei profesionale

· numărul real al Fişelor de post în raport cu numărul real de categorii de angajaţi în subdiviziunile monitorizate   

Analiza calitativă:

· calitatea deciziilor conducerii IPNA Compania „Teleradio-Moldova” cu referire la evaluarea performanţei profesionale  

· gestionarea deciziilor adoptate

· controlul asupra deciziilor adoptate  

· conţinutul Fişelor de post

· onorarea angajamentelor din Fişa de post
· evidenţa şi evaluarea activităţilor prevăzute de Fişa de post
· gradul de cunoaştere a metodologiei de evaluare a performanţei profesionale

· calitatea fişelor lunare de monitorizare a activităţii angajaţilor

· modul în care activează Consiliul de evaluare a performanţei profesionale

· finalitatea evaluarii performanţei profesionale 

I. Provocare

„Povestea de succes a secolului al XX-lea”, aşa cum a botezat managementul Peter F. Drucker acum exact 40 de ani în cartea sa Management: Tasks, Responsibilities, Practices, poate fi cu uşurinţă catalogat ca fiind un termen foarte la modă şi (arhi)vehiculat la începutul secolului al XXI-lea. O simplă căutare pe Google afişează 26.200.000 de rezultate în limba română pentru acest termen în doar 0,16 secunde. Acelaşi motor de căutare oferă 11.100.000 de rezultate pentru cuvântul conducere, 1.640.000 de rezultate pentru termenul gestionare şi doar 153.000 de rezultate pentru neaoşul mânuire. Popularitatea termenului management, însă, este însoţită şi de un grad mare de complexitate. Deşi avem cele 26.200.000 de posibilităţi de informare şi însuşire a ansamblului de elemente care se conţin în fenomenul de management, de multe ori constatăm că mai există verigi asupra cărora trebuie să revenim cu o altă abordare. În acest sens, suntem nevoiţi să-i dăm dreptate aceluiaşi Peter F. Drucker, care afirma că „numai Dumnezeu nu are nevoie de consultanţă în probleme de management”. În contextul proiectului „Monitorizarea gestionării reformelor iniţiate la IPNA Compania „Teleradio-Moldova”, după analiza a două dintre elementele procesului de management al unei instituţii (calitatea şedinţelor de lucru ale administraţiei şi modul de gestionare a timpului de către managerii Companiei), o altă verigă importantă o constituie evaluarea performanţei profesionale a angajaţilor. 
Conform Wikipedia, evaluarea este o parte a unui proces decizional. Ea include emiterea unui aviz asupra valorii, prin colectarea sistematică şi analizarea informaţiilor despre ea în raport cu anumite criterii. În literatura de specialitate acest termen are diverse definiţii. Potrivit uneia dintre ele, evaluarea este „un instrument de control prin care sunt direcţionate resursele umane şi organizaţiile în vederea îndeplinirii obiectivelor strategice” [citat din R. Mathis, Y. Jakson, 1991]. Partea a doua a definiţiei ne aminteşte de un alt concept creat de Peter F. Drucker, asupra căruia am insistat în precedentul studiu de caz, şi anume cel de management bazat pe obiective. Un proces de evaluare a performanţei profesionale eficient cuprinde, printre altele, şi acest aspect. Neparticiparea subalternului la fixarea obiectivelor subdiviziunii şi/sau ale instituţiei în care activează va duce, în primă instanţă, la reducerea nivelului de performanţă profesională, iar în consecinţă, la evaluarea negativă din partea superiorului. Rolul managerului, aşadar, este foarte important pentru creşterea nivelului performanţei subalternilor săi, or acest nivel dictează imaginea întregii instituţii. Evaluarea performanţei profesionale, conform unor surse, reprezintă „un proces prin care un evaluator apreciază sau estimează performanţa unei persoane în raport cu standardele stabilite, precum şi cu reprezentarea sa mentală, propriul său sistem de valori sau propria sa concepţie privind performanţa obţinută” [http://www.scribd.com/doc/22803079/Evaluarea-performantelor-profesionale]. Deşi este greu de exclus factorul subiectiv din procesul de evaluare a performanţei profesionale, şi deşi termenul în sine provoacă pentru majoritatea angajaţilor mai degrabă frică decât încântare, evaluarea este, totuşi, un excelent cadru de creştere, autodepăşire profesională, impulsionare spre progres. 

Referindu-ne la IPNA Compania „Teleradio-Moldova” şi la reforma structural-instituţională declanşată de managerii acesteia în 2010, ne propunem să analizăm procesul de evaluare a performanţei profesionale a angajaţilor între ceea ce a conceput administraţia vizând respectiva verigă a managementului, şi ceea ce a implementat până în momentul elaborarii prezentului studiu de caz. Analiza este efectuată în baza unei subdiviziuni de la Radio Moldova (Radio Moldova Actualităţi) şi a unui departament de la Tv Moldova 1 (Programe şi planificare TV). 

II. Abordare 

1. Evaluarea performanţei profesionale: concept şi implementare

a) documente adoptate 

Administraţia IPNA Compania „Teleradio-Moldova”, aleasă în 2010, şi-a propus implementarea unei reforme radicale a serviciului public de radio şi televiziune, reformă care include, printre altele, o verigă importantă şi dificil de aplicat dată fiind prezenţa factorului subiectiv în componenţa sa, şi anume evaluarea performanţei profesionale a angajaţilor. Consiliul de Observatori (CO), începând cu anul 2010, a adoptat 10 Hotărâri care se referă direct sau tangenţial la acest aspect al reformei. Prima, intitulată „Cu privire la principiile noului sistem de salarizare din IPNA Compania „Teleradio-Moldova”” (nr. 194 din 16.09.2010), constituie pregătirea terenului de lucru pentru factorii de decizie în vederea schimbării modului de salarizare a angajaţilor Companiei. Noua abordare a muncii şi a remunerării acesteia include evaluarea performanţei profesionale şi sistemul de bonus, care urma să înlocuiască sistemul de acordare a onorariului. În baza Raportului comisiei pentru evaluarea şi perfecţionarea sistemului de salarizare din IPNA Compania „Teleradio-Moldova”, CO pune în sarcina Preşedintelui Companiei elaborarea mecanismelor de implementare a principiilor noului sistem de salarizare, mecanisme care se cuprind şi în documentul examinat de Consiliu. Caietul de sarcini pentru anul 2011 (aprobat prin Hotărârea nr. 3 din 19.01.2011 şi modificat prin Hotărârea nr. 55 din 12.05.2011) prevede expres la capitolul căi de eficientizare a managementului financiar, aplicarea unui model renovat de salarizare (pag.15). În document se menţionează că: „trecerea la noul sistem de salarizare va demara cu implementarea sistemului de bonus. Noul sistem de salarizare, elaborat de grupul de lucru special instituit în acest scop, va fi aplicat prin implementarea noii organigrame şi a noilor fişe de post.” (Cap.II, p.2.3, pag.16) 

Către 1 ianuarie 2012 IPNA preconiza „aplicarea noilor principii de salarizare, de normare a muncii, de evaluare şi promovare profesională a angajaţilor în temeiul unei noi organigrame” (Cap. IV, pag. 51). La o săptămână după adoptarea Caietului de sarcini, CO aprobă noua organigramă a IPNA Compania „Teleradio-Moldova” (Hotărârea nr. 8 din 26.01.2011 cu privire la instituirea, reorganizarea sau încetarea activităţii unor subdiviziuni ale IPNA Compania „Teleradio-Moldova”) urmând, astfel, prevederile Caietului de sarcini  şi angajamentele luate de administraţie cu referire la restructurarea serviciului public. 

Următorul document care a punctat aspecte referitoare la obiectul monitorizat îl constituie Hotărârea nr. 30 din 18.03.2011 şi viza planul de implementare a reformei instituţionale în IPNA Compania „Teleradio-Moldova”. Conform acestui plan, implementarea noii organigrame, elaborarea fişelor de post şi a normelor de muncă, dar şi elaborarea noului mecanism de evaluare a performanţei profesionale urmau să facă parte din etapa a doua a procesului, şi să se finalizeze în luna mai a anului 2011. Lucrurile nu au evoluat întocmai după schema dorită de administraţie, date fiind mai multe circumstanţe nefavorabile (resursele financiare insuficiente, datoriile istorice, şi mai târziu, criza managerială de la televiziune) astfel încât, după alegerea unui nou director TV pe 14 decembrie 2012, încheierea reformei structural-instituţionale este preconizată pentru luna aprilie 2013.

În cadrul aceleiaşi şedinţe a CO din 18.03.2011, prin Hotărârea nr. 33, s-a luat act de informaţia Evaluarea performanţelor profesionale ale personalului IPNA Compania „Teleradio-Moldova”, prezentată de către directorul executiv al Asociaţiei Presei Electronice (APEL), iar în temeiul acelui document CO a recomandat Preşedintelui să „perfecţioneze procesul de evaluare a performanţelor profesionale ale personalului IPNA Compania „Teleradio-Moldova” în temeiul actului anexat” (Hotărârea nr. 33 din 18.03.2011). CO nu a mai revenit în şedinţele sale pe parcursul a aproape doi ani la acel document, iar potrivit Preşedintelui IPNA Regulamenul privind evaluarea performanţei profesionale, elaborat de Companie, este în proces de analiză, îmbunătăţire şi completare, urmând să fie propus spre aprobare până în luna aprilie 2013. Menţionăm, în acest context, că proiectul documentului în cauză nu este plasat pe site-ul Companiei, şi nici nu a fost făcut public. Deci, nu ne putem pronunţa asupra calităţii lui. Considerăm, însă, că dezbateri şi/sau consultări publice în acest sens ar fi fost utile pentru definitivarea documentului.

 Următorul pas în demararea procesului de evaluare l-a constituit Hotărârea CO nr. 45 din 27.04.2011 „Cu privire la determinarea calificării personalului”, urmată de ordinul Preşedintelui din 11.05.2011 cu acelaşi obiect. În procesul de restructurare radicală a Companiei (opţiune aprobată de Consiliul de Observatori prin Hotărârea nr. 106 din 30.08.2011), determinarea calificării a devenit imperioasă, deoarece urma ca procesul să continuie cu evaluarea performanţei profesionale.

Totuşi, către 1 ianuarie 2012 serviciul public de radio şi televiziune nu a reuşit să ajungă la toate finalităţile fixate în Caietul de sarcini. Sistemul de bonus nu a putut fi implementat, dar subdiviziunile Companiei au lucrat asupra Fişelor de post, iar angajările au început să fie efectuate conform noii organigrame, care, la rându-i, nu a fost aplicată în totalitate. În anul 2011 elementul reformator la acest capitol s-a axat pe determinarea calificării, sau evaluarea/analiza posturilor, care implică fixarea unor standarde de performanţă, şi care constituie o parte componentă a procesului de evaluare. În aceste condiţii, Caietul de sarcini pentru anul 2012, aprobat la mijlocul anului 2011 (Hotărârea nr. 95 din 19.07.2011, modificat prin Hotărârile nr. 48 din 25.05.2012, nr. 120 din 1.12.2012 şi nr. 130 din 14.12.2012) fixează din nou aceste elemente drept priorităţi ale Companiei. Comparativ cu anul 2011, în 2012 formulările sunt mai exacte în ceea ce priveşte aspectul analizat, deşi nu se stabilesc termene fixe. În textul documentului găsim următoarele obiective: „în anul 2012 va fi aplicat sistemul renovat de salarizare, orientat spre promovarea performanţelor şi înlocuirea sistemului de onorarii. Ca urmare, va fi aplicat sistemul de bonusuri. La etapa de angajare, nivelul şi treptele de salarizare sunt stabilite de angajator, în temeiul recomandărilor comisiilor de concurs, iar ulterior – anual, în temeiul rezultatelor evaluării performanţei salariaţilor de către o comisie specializată” (pag. 34). 

Către 1 ianuarie 2013 IPNA preconiza „aplicarea în volum deplin a noilor principii de salarizare, de normare a muncii, de evaluare şi promovare profesională a angajaţilor în temeiul noilor organigrame” (pag. 39). În planul financiar pentru 2012 a fost introdus, pentru prima dată, compartimentul „bonusuri” în dreptul căruia este trecută suma de 3333,3 mii lei. Începutul anului, însă, a dat peste cap mai multe intenţii ale administraţiei Companiei publice. Pe 29 februarie Directorul TV şi-a prezentat demisia, reforma structural-instituţională de la televiziune adoptând un ritm mai lent. Aceasta în condiţiile în care IPNA Compania „Teleradio-Moldova” are  Direcţii strategice de dezvoltare pentru anii 2010-2015 pe care trebuie să le urmeze indiferent de schimbările la nivelul unuia sau al mai multor eşaloane ale managementului.         
La o distanţă de aproape jumătate de an de la iniţierea discuţiilor despre noua modalitate de salarizare şi punerea accentului pe evaluare ca parte a managementului instituţional în cadrul IPNA, CO adoptă prin Hotărârea nr. 17 din 29.02.2012 Regulamentul privind sistemul de salarizare în IPNA Compania „Teleradio-Moldova”, document modificat şi completat prin alte două Hotărâri ale forului (nr. 32 din 23.03.2012 şi nr. 95 din 17.10.2012). La mai puţin de o lună este aprobat şi Regulamentul privind sistemul de bonusuri (Hotărârea nr. 33 din 23.03.2012) care prevedea implementarea sistemului de acordare a bonusurilor începând cu trimestrul II al anului 2012. Aplicarea acestei prevederi însă, a fost amânată, urmând ca bonusul de fidelitate să fie acordat începând cu 1 ianuarie 2013, iar cel de performanţă începând cu 1 aprilie 2013, după aprobarea Regulamentului privind evaluarea performanţelor profesionale. Dat fiind faptul că nici în 2012 nu s-a ajuns la finalitatea privind aplicarea în volum deplin a noilor principii de salarizare şi introducerea sistemului de bonusuri, Caietul de sarcini pentru anul 2013, aprobat prin Hotărârea Consiliului de Observatori nr. 135 din 26.12.2012, conţine din nou obiectivul aplicării acestei părţi a reformei. La pagina 31 din Caiet găsim următorul pasaj: „sistemul de bonus-avantaj financiar, suma adăugată (periodic), format din două categorii: bonus de fidelitate şi bonus de performanţă, va fi aplicat odată cu implementarea totală a organigramei şi a fişelor de post”, iar în calitate de finalitate către 1 ianuarie 2014 Compania îşi propune acelaşi lucru ca în anul precedent, şi anume „aplicarea în volum deplin a noilor principii de salarizare, de normare a muncii, de evaluare şi promovare profesională a angajaţilor în temeiul noilor organigrame” (pag. 62). 

Aşadar, observăm că elementul reformei structural-instituţionale pe care îl analizăm în prezentul studiu de caz parcurge mai multe etape de la concept până la implementarea deplină. Date fiind mai multe circumstanţe obiective şi subiective, ceea ce s-a planificat nu a putut fi aplicat întocmai. Totuşi, cele două documente aprobate de către Consiliul de Observatori (Regulamentul privind sistemul de salarizare în IPNA Compania „Teleradio-Moldova”şi Regulamentul privind sistemul de bonusuri) constituie baza pentru implementarea cu succes a prevederilor acestora până în anul 2015, când expiră mandatul actualului Preşedinte al Companiei publice, mandat care coincide cu termenul fixat pentru implementarea Direcţiilor strategice ale IPNA. După aprobarea Regulamentului privind evaluarea performanţei profesionale, cele trei documente vor putea fi implementate concomitent, astfel încât, alături de organigramă, să conducă la finalizarea reformei iniţiate în 2010. Deşi cu depăşirea termenelor propuse iniţial, administraţia IPNA Compania „Teleradio-Moldova” poate recupera prin implementarea transparentă şi clară a prevederilor celor trei documente. Cert este că procesul de evaluare a performanţei profesionale trebuie demarat cât mai curând posibil. Factorii de decizie sunt conştienţi de eventualele riscuri, inclusiv nemulţumiri, dezbateri, contestări sau chiar atacuri, întâmplate în 3 ani de la iniţierea reformei, dar tergiversarea este mai periculoasă, pentru că atrage depistarea iminentă a carenţelor în procesul de management al instituţiei.                 

b) implementare la nivel de subdiviziuni: Radio Moldova Actualităţi


Radio Moldova Actualităţi este primul departament de la Radio Moldova restructurat în cadrul reformei radicale de la IPNA Compania „Teleradio-Moldova”. Procesul de reformare structural-instituţională a respectivei subdiviziuni s-a încheiat în anul 2011 şi, conform ideii concepute în documentele menţionate anterior, asupra angajaţilor acestui departament ar fi trebuit deja să se aplice sistemul de bonusuri şi evaluarea performanţei profesionale. Deoarece s-a decis ca respectivele verigi ale reformei să se implementeze la nivelul întregii Companii, deci după ce toate subdiviziunile vor fi fost restructurate, salariaţii de la Radio Moldova Actualităţi nu au fost supuşi evaluării şi nici nu au beneficiat de bonusuri în această perioadă. 
În departamentul Radio Moldova Actualităţi sunt angajate 39 de persoane divizate în două categorii: angajaţi de bază (în state) şi angajaţi prin prestări servicii. Fiecare angajat are o Fişă de post elaborată de către redactorul-şef şi, deşi managerul este conştient de faptul că unele Fişe mai au nevoie de modificări şi redactări, documentele au fost semnate şi contrasemnate de angajator, angajat şi superiorul ierarhic, colaboratorii ghidându-se, la modul teoretic, de prevederile acestora. Fişele de post au o structură-standard pentru toţi angajaţii, cu următorul conţinut:

1. Subdiviziunea

2. Postul

3. Obiectivul strategic al postului

4. Ocupantul postului

5. Nivelul postului

6. Statutul postului

7. Integrarea în structura instituţională

8. Competenţele (cerinţele postului, studii, experienţa, cunoştinţe, aptitudini)

9. Responsabilităţi (profesionale, materiale, etice. Incompatibilităţi) 

10. Condiţiile postului (programul de lucru, grafic, deplasări)

11. Norma zilnică

12. Bonus (performanţa profesională)

13. Evaluarea profesională

14. Dispoziţii finale

     În dependenţă de post, volumul Fişei variază, dar nesemnificativ, în medie având 3 pagini pe care sunt expuse toate obligaţiile angajatului. În toate Fişele este prevăzut bonusul ca metodă de apreciere a performanţei profesionale, dar şi evaluarea propriu-zisă, care urmează a fi efectuată o dată pe an. 

În ceea ce priveşte onorarea angajamentelor din Fişa de post, adesea controlul se poate realiza mai mult la nivel cantitativ (de exemplu, un reporter trebuie să realizeze cel puţin 4 materiale pe zi), şi mai puţin la cel calitativ. Asta pentru că nu există o comisie care să urmărească în permanenţă respectarea angajamentelor din Fişa de post şi doar în caz de anumite încălcări mai grave/repetate, se întrunesc: redactorul-şef, redactorul-şef adjunct, editorii şi alte persoane implicate pentru a discuta/analiza situaţia. Tot aspectul cantitativ îl regăsim în tabelul existent în departamentul Radio Moldova Actualităţi numit „Volumul de solicitare şi norme de prezentare a materialelor de către salariaţii Redacţiei Actualităţi Radio în contul salariului de funcţie pe lună”. Prin completarea acestui tabel de către secretarul de redacţie (este unica redacţie care are un secretar), este dusă o evidenţă a materialelor realizate în fiecare lună, unde se indică şi gradul de realizare a normei. Aici se notează numărul de materiale şi emisiuni realizate pe lună, materialele difuzare, materialele respinse, materialele calculate din emisiuni, emisiuni realizate şi prezentate pentru normă, ediţii informative prezentate, numărul de ore lucrate. 

Un chestionar anonim, constituit din 13 întrebări şi la care au răspuns 9 angajaţi ai redacţiei (vezi  Anexa 1), arată că aceştia îşi onorează angajamentele din Fişa de post în totalitate (3 persoane) sau „aproape în totalitate” (6 persoane).

În aceeaşi ordine de idei, deşi Regulamentul privind sistemul de bonusuri a fost adoptat şi este plasat pe site-ule oficial al IPNA Compania „Teleradio-Moldova” (www.trm.md), angajaţii Radio Moldova Actualităţi cunosc superficial esenţa acestui document (4 persoane din 9 câte au răspuns la chestionar), unii dintre ei susţinând chiar că nu ştiu nimic despre acest sistem (5 persoane). De asemenea, metodologia de evaluare a performanţei profesionale, care se conţine în mod sigur în Regulamentul privind evaluarea performanţei profesionale, rămâne un subiect neclar pentru angajaţi (9 persoane din 9 au făcut această afirmaţie). Unul  dintre angajaţii care cunosc, totuşi, despre existenţa sistemului de bonusuri şi-ar fi dorit ca acesta să presupună evaluarea pe sistemul de „-„ şi nu de „+”, cum prevede Regulamentul (documentul stipulează că: 4.2. Bonusul de performanţă se acordă salariatului care, pe parcursul trimestrului, şi-a depăşit obligaţiile prevăzute în fişa de post; 4.3. Bonusul de performanţă poate fi acordat salariatului care, pe parcursul trimestrului, a înregistrat realizări profesionale deosebite, în limitele obligaţiilor prevăzute în fişa de post; 4.4. Bonusul de performanţă nu se acordă salariatului care, pe parcursul trimestrului: 4.4.1. a avut sancţiuni disciplinare; 4.4.2. nu şi-a îndeplinit obligaţiile prevăzute în fişa de post; 4.4.3. nu a avut realizări profesionale deosebite, în limitele obligaţiilor prevăzute în fişa de post). Adică, Regulamentul prevede acordarea sau neacordarea de bonusuri, în dependenţă de activităţile angajatului prevăzute în Fişa de post, şi nu spune nimic despre retrogradare, sau sancţionare financiară, în cazul în care cel evaluat nu-şi îndeplineşte obligaţiile stipulate în respectivul document.  În felul cum a fost conceput sistemul de acordare a bonusurilor, o să ajungem să oferim bonusuri celor care vin la timp la serviciu, consideră angajatul. Aşadar, faptul că există reacţii şi păreri despre acest sistem denotă cunoaşterea, într-o măsură mai mare sau mai mică, a celor două elemente ale reformei pe care le analizăm. Odată cu aplicarea propriu-zisă a sistemului de bonusuri, angajaţii cu siguranţă vor fi mai interesaţi să cunoască şi metodologia de evaluare a performanţei profesionale pentru a şti şi a înţelege cum şi pentru ce vor fi evaluaţi. Din acel moment noţiunile de criterii de performanţă (care stabilesc ce trebuie făcut) şi standarde de performanţă (care înseamnă cât şi cum trebuie făcut), nu vor constitui nişte necunoscute pentru angajaţi. Sarcina managerilor de acum încolo constă în informarea subalternilor despre implementarea sistemului de bonusuri şi a metodologiei de evaluare a performanţei profesionale, iar exactitatea şi transparenţa urmează să constituie cele mai importante unelte. 
În contextul celor menţionate mai sus, este evident faptul că dacă un anumit element al reformei nu este implementat, sau este în fază primară de implementate, alte verigi care îl completează sunt slabe sau inexistente. În cazul Radio Moldova Actualităţi, dacă procesul de evaluare a performanţei profesionale este în fază incipientă, nu putem vorbi despre calitatea fişelor lunare de monitorizare a activităţii angajaţilor, pentru că acestea nu există, deocamdată. Ele vor trebui, însă, elaborate în cel mai scurt timp (sistemul de bonusuri fiind implementat de la 1.01.2013 şi 1.04.2013, iar conform ordinului Preşedintelui din ianuarie 2013 Fişa de evidenţă lunară a performanţei profesionale individuale şi Fişa de evidenţă a performanţei subdiviziunii pe parcursul trimestrului vor trebui elaborate şi prezentate spre aprobare până la 10 februarie 2013). În acest sens, tabelul „Volumul de solicitare şi norme de prezentare a materialelor de către salariaţii Redacţiei Actualităţi Radio în contul salariului de funcţie pe lună” ar putea servi ca punct de pornire pentru redacţie. 

În continuarea aceleiaşi idei, odată cu implementarea sistemului de bonusuri, adică de la 1 aprilie 2013, va fi creat şi Consiliul de evaluare a performanţei profesionale, care va activa în baza Regulamentului privind evaluarea performanţei profesionale, a Regulamentului privind sistemul de bonusuri şi a Regulamentului privind sistemul de salarizare în IPNA Compania „Teleradio-Moldova”. Numai odată cu apariţia acestui Consiliu se va putea vedea finalitatea evaluării, adică acordarea nominală a bonusurilor şi crearea unui tablou general şi particular despre evoluţiile/involuţiile, calitatea şi performanţa angajaţilor Radio Moldova Actualităţi, dar şi ai celorlalte departamente. Deocamdată, în cadrul Radio Moldova există şi funcţionează Comisia de determinare a calificării salariaţilor, componenţa căreia diferă de la un departament la altul, şi care a fost creată în procesul reformei instituţionale pentru angajarea/reangajarea personalului conform noilor state. Comisia activează în baza unui Regulament general de funcţionare aprobat prin ordinul Preşedintelui IPNA nr. 308-C din 11.05.2011, dar şi în baza Regulamentelor elaborate pentru fiecare departament, respectiv Comisie, separat. Angajaţii Radio Moldova Actualităţi au încheiat procesul de evaluare prin prisma acestei Comisii, urmând să treacă la urmatoarea etapă.  

Alte două documente importante pot fi menţionate în contextul procesului de determinare a calificării angajaţilor, şi anume: Fişa de referinţă şi Fişa de determinare a calificării angajaţilor. Prima se completează de către superiorul direct al angajatului, iar a doua - de serviciul resurse umane, nu înainte, însă, ca membrii Comisiei de determinare a calificării să fixeze în ea întrebările adresate în cadrul şedinţei de concurs, precum şi răspunsurile la acestea. În cazul Radio Moldova Actualităţi, toţi corespondenţii zonali au o fişă de referinţă, în care redactorul-şef le evaluează activitatea şi îşi expune opinia privind continuarea sau încetarea colaborării cu fiecare subaltern în parte. Prin acelaşi proces au trecut toţi angajaţii redacţiei conform noii organigrame şi a noilor state de personal. În acest context, deşi practica în alte domenii arată că fişa de referinţă constituie o parte componentă a procesului de evaluare profesională şi se completează de către şeful direct al angajatului, în cazul IPNA Compania „Teleradio-Moldova” poate ar fi indicat ca această fişă, în condiţiile în care rămâne valabilă ca şi denumire (termenul fişă de referinţă este aplicat mai degrabă sistemelor informatice de operare şi informaţionale), alături de cea de determinare a calificării angajaţilor, să fie completată de membrii comisiei de evaluare a performanţei profesionale.   
După cum am menţionat anterior, managerii IPNA Compania „Teleradio-Moldova” au decis ca partea reformei care se referă la sistemul de bonusuri şi la evaluarea performanţei profesionale să fie implementată atunci când şi Radiodifuziunea şi Televiziunea vor fi finalizat în totalitate reforma structural-instituţională. Totuşi, conducerea Radio Moldova a încercat, fără succes, să obţină aprobarea pentru implementarea sistemului de bonusuri separat de Televiziune. Alegerea unui nou director TV în decembrie 2012 a determinat luarea deciziei de a implementa sistemul de bonusuri şi de a începe procesul de evaluare a performanţei profesionale la nivelul întregii Companii, din trimestrul II al anului curent (2013). În felul acesta, angajaţii tuturor subdiviziunilor vor fi puşi în condiţii egale pentru a demonstra performanţe. Referindu-ne la Radio Moldova Actualităţi, printre primele departamente reformate, deşi despre bonusuri se vorbeşte de mai mult timp, angajaţii nu au beneficiat de ele în această perioadă. Totuşi, unor colaboratori ai redacţiei le-au fost oferite premii băneşti, în baza unor demersuri scrise de redactorul-şef, atunci când s-au implicat activ (şi calitativ) în mediatizarea unor evenimente importante, la nivel naţional (de exemplu, în cazul reflectării vizitei cancelarului german Angela Merkel în Republica Moldova). Reiterăm, în acest context, faptul că, indiferent de schimbările la nivel de management, reforma iniţiată trebuie să continue. Deci, criza managerială de la Televiziune nu trebuia să constituie o justificare a neimplementării sistemului de bonusuri şi a evaluării performanţei profesionale în subdiviziunile Radio Moldova care au finalizat reforma structural-instituţională. 
c) implementare la nivel de subdiviziuni: Programe şi planificare TV 


Departamentul Programe şi planificare TV are 11 angajaţi. În cadrul reformei structural-instituţionale, pentru fiecare dintre ei a fost elaborată Fişa de post care cuprinde obligaţiile angajatului. Toate Fişele sunt semnate şi contrasemnate în 2011 dar, din spusele managerului departamentului, documentele sunt revăzute în fiecare an. Din Fişele de post la care am avut acces am observat că, deşi sunt semnate, deci funcţionale şi legitime, unele dintre ele conţin semne de întrebare şi sublinieri din partea superiorului. Textele Fişelor se conţin pe 3-4 pagini. Structura Fişei de post de la TV este similară celei de la Radio, cuprinzând 13 puncte esenţiale şi Dispoziţii finale. În dependenţă de post, obligaţiile angajatului sunt şi ele diferite, cu grad de complexitate diferit. Cea mai voluminoasă parte a Fişei o constituie punctul 9 - responsabilităţi profesionale. Majoritatea angajaţilor au fixate 15 asemenea responsabilităţi, iar un regizor TV – 21. Ultimele trei se repetă la cea mai mare parte dintre colaboratori, şi sunt redactate în felul următor: 13. În cazuri de forţă majoră, acţionează conform normelor în vigoare în Companie şi contactează operativ Directorul de programe şi/sau Directorul TV, Preşedintele Companiei, după caz; 14. La solicitarea superiorului ierarhic participă la forme de instruire locale/internaţionale sau la diverse forme de pregătire şi perfecţionare profesională; 15. Realizează orice altă sarcină trasată de către superiorul ierarhic în limitele competenţei şi pregătirii sale profesionale.

Impresionantă este lista responsabilităţilor profesionale din Fişa de post a Şefului Departamentului – 32 de puncte. Poate prea multe, pentru un manager, a cărui activitate trebuie să se bazeze, în special, pe coordonare şi gestionare. Anumite responsabilităţi fixate în Fişa de post în discuţie pot fi în mod sigur delegate, activitate care constituie nemijlocit un element al managementului (de exemplu, activităţile prevăzute în următoarele puncte: 11. organizează concursuri de programe TV; 22. cunoaşte informaţiile transmise zilnic de agenţiile de presă, presa internă şi internaţională, alte posturi TV; 23. sesizează serviciul de întreţinere şi asistenţă în legătură cu defecţiunile observate şi verifică remedierea lor; 28. răspunde plângerilor publicului, dacă sunt pe departament).

 La capitolul onorarea angajamentelor din Fişa de post, atât managerul, cât şi angajaţii departamentului afirmă că nu există probleme şi că subalternii îndeplinesc prevederile Fişei (10 persoane din 10 câte au răspuns la chestionarul distribuit în cadrul departamentului, afirmă că realizează toate prevederile din Fişa de post). Totuşi, este dificil să apreciem gradul de veridicitate al acestei afirmaţii, din moment ce angajaţii lucrează „la soviste” şi nu sunt verificaţi de un organ specializat. Deocamdată, şeful departamentului este cel care urmăreşte activitatea fiecărui subaltern, atât prin prezenţa fizică la serviciu, cât şi prin calitatea activităţilor. Putem vorbi aici de o monitorizare sumară şi nu de un mecanism sau un proces fundamentat pe o metodologie exactă de evaluare. Evidenţa şi evaluarea activităţilor prevăzute de Fişa de post a fiecărui angajat se efectuează, în cadrul Departamentului Programe şi Planificare TV, prin intermediul rapoartelor săptămânale (în care angajaţii raportează activităţile pentru fiecare zi), bilunare şi lunare întocmite de angajaţi. Acest lucru este salutabil, or managerul îşi poate crea o imagine despre activitatea subalternilor săi. Pe de altă parte, însă, în cazul în care nu este implementat mecanismul de evaluare a performanţei profesionale, gradul de subiectivitate este destul de mare, evaluarea fiind pasibilă de o marjă de eroare ridicată, oricât de bine şi-ar cunoaşte managerul subalternii. 

Dacă vorbim de metodologia de evaluare a performanţei profesionale, situaţia în cazul Televiziunii nu diferă de cea de la Radio, întrucât nici sistemul de bonusuri şi nici procesul de evaluare a performanţei profesionale nu sunt implementate. Cel mai probabil, această metodologie va fi cunoscută de către angajaţii Departamentului Programe şi Planificare TV odată cu adoptarea Regulamentului privind evaluarea performanţelor profesionale şi cu aplicarea sistemului de bonusuri. Prin extensiune, fişele lunare de monitorizare cantitativă şi calitativă a activităţii angajaţilor nu sunt deocamdată elaborate, dar, aşa cum în cazul Radio Moldova Actualităţi tabelul de evidenţă a muncii poate constitui o bază pentru o astfel de fişă, în cazul Departamentului Programe şi Planificare TV rapoartele săptămânale/bilunare/lunare pot avea acelaşi rol. De asemenea, ca şi în cazul Radio Moldova, la TV nu există un Consiliu de evaluare a performanţelor profesionale, şi urmează să fie creat până la demararea implementării sistemului de bonusuri propriu-zis, în luna aprilie 2013, atunci când se preconizează finalizarea reformei structural-instituţionale atât la Radio, cât şi la Televiziune. Ar fi binevenită crearea din timp a acestui Consiliu şi şcolarizarea membrilor lui dată fiind situaţia că urmează să exercite o activitate inedită. 
III. Constatări si recomandări:         

În urma monitorizării derulării reformelor iniţiate la IPNA Compania „Teleradio-Moldova” pe segmentul evaluării performanţei profesionale constatăm următoarele:

· Consiliul de Observatori a aprobat Regulamentul privind sistemul de salarizare în IPNA Compania „Teleradio-Moldova” şi  Regulamentul privind sistemul de bonusuri, două documente-cheie pentru segmentul analizat. Totuşi, un al treilea document, la fel de important pentru procesul de evaluare, şi anume Regulamentul privind evaluarea performanţelor profesionale, abia urmează să fie aprobat. Pentru a grăbi procesul, s-ar putea reveni la documentul elaborat de Asociaţia Presei Electronice (APEL) şi prezentat în sedinţă CO pe 18.03.2011 (vezi Anexa 2 la prezentul studiu de caz).  APEL, la solicitare, este dispus sa ofere tot sprijinul în procesul de expertizare/completare/îmbunătăţire a Regulamentului care urmează să fie adoptat. 
· Consiliul de Observatori nu a revenit la deciziile adoptate cu referire la subiectul analizat în scopul verificării modului de aplicare. În acest sens, este necesară fortificarea segmentului control al managementului instituţional în cazul eşalonului superior al administraţiei IPNA Compania „Teleradio-Moldova”.   

· Deciziile, odată adoptate de către Consiliul de Observatori, sunt relativ des modificate. Faptul indică o reacţie promptă a CO la schimbările intervenite, dar, în acelaşi timp, şi o calitate nu tocmai satisfăcătoare a deciziilor. Deciziile judicioase, luate în urma unei analize complexe şi profunde a situaţiei, lasă mai puţin loc pentru modificări şi oferă posibilităţi şi timp pentru luarea deciziilor noi, necesare reformei. 

· Tergiversarea aplicării sistemului de evaluare a performanţei nu este pe deplin îndreptăţită. Deşi este o  problemă sensibilă, direct legată de factorul uman, amânarea soluţionării ei înseamnă perpetuarea problemei. În acest sens, sunt recomandabile acţiuni mai hotărâte din partea administraţiei, dar şi un control periodic al deciziilor din partea Consiliului de Observatori. 

· În condiţiile în care s-a decis implementarea sistemului de bonusuri şi aplicarea evaluării performanţei profesionale a angajaţilor de la 1.04.2013, este recomandabil ca managerii de la Radio şi Televiziune să asigure gradul adecvat de pregătire a tuturor subdiviziunilor pentru implementarea acestei părţi a reformei. 

· Toate categoriile de angajaţii din departamentele monitorizate au Fişă de post. Fişele sunt funcţionale dar necesită actualizare periodică, în funcţie de noile sarcini de producţie. Este necesar ca şefii de subdiviziuni să înceapă elaborarea fişelor lunare de monitorizare a activităţii angajaţilor. 

· Etapa de evaluare a performanţei profesionale în cadrul IPNA Compania „Teleradio-Moldova” va succede etapa de determinare a calificării. Sunt două procese iminent necesare, dar, pentru reuşită, între care nu trebuie să fie un interval de timp prea mare. Exemplul Radio Moldova Actualităţi, departament care, deşi a încheiat determinarea calificării în 2011, va putea beneficia de bonusuri din aprilie 2013 (dacă nu intervine nimic), nu este unul de urmat. 

· Implementarea sistemului de bonusuri şi a metodologiei de evaluare a performanţei profesionale, necesită crearea Consiliului/Consiliilor de evaluare a performanţei profesionale. Pentru ca acest proces să fie finalizat în termeni rezonabili şi să aibă un feed-back pozitiv, ar fi indicat ca respectivele Consilii să fie create cu cel puţin o lună înainte, iar membrii lor - instruiţi adecvat pentru o activitate de pionerat în cadrul Companiei. Pentru eficientizarea procesului şi în vederea utilizării raţionale a timpului, sugerăm cooptarea în Consiliile de evaluare a performanţei profesionale a unor specialişti din afara Companiei (de exemplu reprezentanţii ONG-urilor de specialitate, profesori de la Facultăţile de profil, profesionişti din domeniu, şi asta chiar cu povara de a fi remuneraţi). 

· Etapa evaluării prin care se determină calificarea angajatilor este propice pentru ca factorii de decizie din cadrul IPNA Compania „Teleradio-Moldova” să fortifice elementul managementul bazat pe obiective al procesului de gestionare a instituţiei prin implicarea subalternilor în stabilirea obiectivelor subdiviziunilor/departamentelor/Companiei. 

· Din Regulamentul privind sistemul de bonusuri reiese că, în urma evaluării performanţei profesionale, angajatului i se va oferi sau nu i se va oferi bonus. Rezultatele evaluării, însă, din perspectiva managementului de succes, trebuie să servească temei pentru menţinere, avansare, retrogradare, transfer pe orizontală sau concediere. 

· Procesul evaluării, ca parte a reformei, trebuie să finalizeze cu situaţia în care nivelul salarizării fiecărui angajat este direct proporţional cu gradul performanţei sale profesionale. Această parte a reformei constituie un test dificil pentru administraţie şi o provocare demnă de o abordare profundă şi serioasă. Felul cum va fi implementată şi gestionată în termeni de consecinţe, va adăuga sau va scădea din calitatea managementului la IPNA Compania „Teleradio-Moldova”. 
Anexa 1

Anexa 2

Evaluarea performanţelor profesionale ale personalului
IPNA Compania „Teleradio-Moldova”

Preliminarii

Scopul evaluării profesionale a angajaţilor IPNA Compania „Teleradio-Moldova” constă în aprecierea rezultatelor individuale obţinute, având la bază atribuţiile şi sarcinile de serviciu concretizate în Planul individual de activitate, precum şi priorităţile stabilite la nivel de subdiviziuni şi Companie. Evaluarea performanţelor permite dimensionarea corectă a obiectivelor, determinarea necesităţilor de perfecţionare profesională a angajaţilor, identificarea devierilor de la obiectivele stabilite şi efectuarea corectărilor necesare.

Rezultatele evaluării servesc drept temei pentru luarea unor decizii manageriale cu privire la personal: promovarea, menţinerea sau retrogradarea în funcţie, stabilirea retribuirii muncii prestate etc.

De asemenea, evaluarea profesională constituie un instrument de management, care îi ajută pe conducătorii de subdiviziuni să planifice, să organizeze şi să monitorizeze eficient activitatea pe care o desfăşoară.

Noţiuni-cheie

Performanţă profesională – nivel de eficienţă atins de angajat în îndeplinirea atribuţiilor profesionale specifice postului pe care îl ocupă, într-un anumit context organizațional, pe perioada evaluată.

Monitorizarea performanţei profesionale individuale – activitate realizată de către evaluator, care are drept scop identificarea progresului/regresului înregistrat de către angajatul din subordine în realizarea obiectivelor stabilite şi în exercitarea atribuţiilor de serviciu. Monitorizarea se efectuează prin completarea lunară/trimestrială a Fişei de monitorizare a performanţei profesionale de către evaluator. Fişa de monitorizare a performanţei profesionale este elaborată de către evaluator în funcţie de specificul subdiviziunii  şi este aprobată de administraţia instituţiei.

Evaluarea performanţei profesionale – ansamblu de proceduri standardizate vizând obţinerea informaţiilor într-un sistem de ierarhie managerială cu privire la comportamentul profesional al personalului Companiei.

Perioada evaluată – perioadă pentru care se face evaluarea performanţelor profesionale ale personalului (de regulă 1 an).

Evaluator – managerul subdiviziunii unde îşi desfăşoară activitatea angajatul sau, după caz, persoana care  coordonează activitatea angajatului respectiv.

Consiliu de evaluare – entitate constituită de administraţia Companiei, responsabilă de procesul de evaluare a performanţelor profesionale ale personalului.

Obiective individuale de activitate – priorităţi fixate în Planul individual de activitate al angajaţilor care vizează rezultatele scontate ce urmează a fi realizate în perioada evaluată.

Criterii de evaluare – instrument cu ajutorul căruia se măsoară nivelul performanţelor obţinute de către angajat şi permite determinarea gradului de  îndeplinire a Planului individual de activitate.

Planul individual de activitate – totalitatea obiectivelor/sarcinilor stabilite pentru a fi îndeplinite pe parcursul perioadei evaluate.

Raport de evaluare a performanţei profesionale individuale – document întocmit de către evaluator, la finele etapei monitorizate, care conţine informaţii generalizate/sintetizate cu privire la modul şi nivelul de realizare a Planului individual de activitate. Raportul de monitorizare va conţine, cel puţin, următoarele compartimente: rezultatele îndeplinirii Planului individual de activitate pe perioada evaluată (obiective asumate, indici cantitativi, indici calitativi, competenţă profesională, perfecţionare profesională ş.a.); comportamentul angajatului (disciplină, colegialitate, corectitudine, acurateţe, atitudine prietenoasă ş.a.); trăsăturile de personalitate ale angajatului (responsabilitate, adaptabilitate, creativitate, spirit de iniţiativă, loialitate, spirit de echipă, comunicativitate ş.a.); comentarii; concluzii şi recomandări. Raportul de monitorizare a performanţei profesionale individuale, semnat de evaluator şi de angajat, este prezentat Consiliului de evaluare în termenele stabilite în Statutul acestuia. În cazul în care angajatul contestă aprecierea dată, consemnează faptul într-un compartiment separat din Raport.

Fişă de evaluare – document completat separat de către membrii Consiliului de evaluare în temeiul Raportului de monitorizare a performanţei profesionale individuale. Fişa conţine date despre modul şi gradul de îndeplinire a Planului individual de activitate de către angajaţi.

Raport de evaluare finală: document unic, cuprinzând date sintetizate din Fişele de evaluare, întocmit şi semnat de către preşedintele Consiliului de evaluare, membrii Consiliului şi care este prezentat administraţiei în vederea luării deciziilor vizând politicile de personal.

Standarde de îndeplinire a atribuţiilor – ansamblu de reguli, norme (inclusiv privind volumul de muncă) şi rigori prestabilite care trebuie aduse la cunoştinţa angajatului şi respectate de către acesta în activitatea sa profesională.

Calificativ de evaluare – apreciere dată de Consiliul de evaluare angajatului pentru perioada evaluată, care poate servi drept temei de promovare, menţinere sau retrogradare a acestuia din funcţie.

Calificative de evaluare

Excepţional – angajatul a înregistrat performanţe profesionale ce depăşesc standardul de îndeplinire a atribuţiilor prevăzute de Fişa de post (5 puncte).

Foarte bine – angajatul a înregistrat performanţe profesionale ce corespund întocmai cu activităţile pe care acesta şi le-a asumat, activităţi prevăzute în Fişa de post (4 puncte).

Bine - angajatul a înregistrat performanţe profesionale ce se situează în limitele superioare ale standardului de îndeplinire a atribuţiilor prevăzute de Fişa de post (3 puncte).

Satisfăcător – angajatul a înregistrat performanţe profesionale în limitele inferioare ale standardului de îndeplinire a atribuţiilor prevăzute de Fişa de post (2 puncte).

Nesatisfăcător – angajatul a înregistrat performanţe profesionale sub limita minimă a standardului de îndeplinire a atribuţiilor prevăzute de Fişa de post (1 punct).

IPNA Compania „Teleradio-Moldova”

Fişă de evaluare 

Date generale 

	Angajatul
	

	Funcţia deţinută
	

	Subdiviziunea
	

	Perioada evaluată
	

	Membrii Consiliului de evaluare
	

	Data completării 
	


	I. Rezultate Plan individual

	Nr.
	Criterii de evaluare
	Punctaj calificativ de evaluare

	
	
	5
	4
	3
	2
	1

	1.
	Obiective realizate vs obiective asumate
	
	
	
	
	

	2.
	Volumul de muncă realizat 
	
	
	
	
	

	3.
	Calitatea muncii prestate
	
	
	
	
	

	4. 
	Grad de competenţă profesională
	
	
	
	
	

	5.
	Grad de respectare a normelor juridice
	
	
	
	
	

	6. 
	Grad de respectare a normelor profesionale
	
	
	
	
	

	7. 
	Dezvoltare profesională
	
	
	
	
	

	Media punctaj:
	 

	

	II. Comportament profesional

	Nr.
	Criterii de evaluare
	Punctaj calificativ de evaluare

	1.
	Disciplină
	
	
	
	
	

	2.
	Corectitudine
	
	
	
	
	

	3.
	Colegialitate
	
	
	
	
	

	4.
	Punctualitate
	
	
	
	
	

	5. 
	Acurateţe
	
	
	
	
	

	6.
	Receptivitate
	
	
	
	
	

	7. 
	Atitudine prietenoasă
	
	
	
	
	

	Media punctaj:
	

	

	III. Trăsături de personalitate

	Nr.
	Criterii de evaluare
	Punctaj calificativ de evaluare

	
	
	5
	4

	1

	1.
	Responsabilitate
	
	
	
	
	

	2. 
	Loialitate
	
	
	
	
	

	3.
	Creativitate
	
	
	
	
	

	4.
	Adaptabilitate
	
	
	
	
	

	5. 
	Spirit de echipă
	
	
	
	
	

	6.
	Spirit de iniţiativă
	
	
	
	
	

	7.
	Spirit autocritic
	
	
	
	
	

	8.
	Comunicativitate
	
	
	
	
	

	Media punctaj:
	

	Total punctaj compartimente:
	

	

	Rezultatele interviului cu angajatul (în cazul în care acesta contestă Raportul de monitorizare)

	

	IV. Comentarii

	- raport monitorizare evaluat:
- evaluare angajat:

	V. Concluzii şi recomandări

	

	VI. Calificativ acordat:


Preşedintele Consiliului de Evaluare

Membri:

1. 

2. 

3.

